Moord op SA dokter in Kanada: ‘Ek het goeie rede gehad’“Waarom vra jy my nie hoekom ek my huisdokter vermoor het nie? Ek het hom met goeie rede vermoor.” Só het Deng Mabiour (54) Woensdag aan die regter gesê gedurende sy tweede hofverskyning sedert hy in hegtenis geneem is vir die moord op dr. Walter Reynolds, ŉ Suid-Afrikaanse dokter in Kanada. Maroela Media het vroeër berig Mabiour word daarvan beskuldig dat hy Reynolds (45) verlede maand by die Village Mall-kliniek in Red Deer, Alberta, met ŉ kapmes en ŉ hamer aangeval het. Reynolds is ná die aanval na ŉ hospitaal geneem waar hy later aan sy beserings beswyk het. CBC News berig Mabiour (54) het gister verskeie tirades gevoer toe regter Bert Skinner hom verskeie kere gevra het of hy die aanklagte teen hom verstaan. Mabiour staan tereg op aanklagte van moord asook aanranding met ŉ wapen en die aanranding van polisiebeamptes. “Ek weier om te sê omdat my saak groter as dit is,” het Mabiour vanuit die videokamer by ŉ aanhoudingsentrum in Red Deer geantwoord. “Ek wil nie ’n prokureur hê nie. Ek wil praat oor waarom ek my huisdokter vermoor het. Dit is ’n baie, baie lang storie.” Die saak is tot 14 September uitgestel. Mabiour sal nou vir sielkundige waarneming gestuur word nadat hy tydens sy eerste hofverskyning aangevoer het dat hy siek is en nie besonderhede van die aanval kan onthou nie. Die Kanadese polisie het in dié stadium nog min inligting rakende Mabiour bekend gemaak. ŉ Kennis van Mabiour het wel gesê hy het van Suid-Soedan na Kanada verhuis.